ΓΡΑΠΤΗ ΕΡΩΤΗΣΗ E-3343/97 υποβολή: Carles-Alfred Gasςliba i Bφhm (ELDR) προς την Επιτροπή (22 Οκτωβρίου 1997)

Θέμα: Συμμετοχή των επιχειρήσεων κοινωνικής πρωτοβουλίας στα κοινοτικά προγράματα

Δεδομένης της αυξανόμενης σύστασης μονίμων πανευρωπαϊκών δομών (επιχειρήσεις, ενώσεις ή πανεπιστήμια) η οποία προωθείται από τη ίδια την Κοινότητα:

1. Τι μέτρα έχει εγκρίνει ή προτίθεται να εγκρίνει η Επιτροπή για να λύσει το θέμα της συμμετοχής αυτών των ευρωπαϊκών κοινοπραξιών στα κοινοτικά προγράμματα;

2. Δεν θεωρεί η Επιτροπή αντιφατική την πολιτική της να προωθεί υπερεθνικά σχέδια για να επιλέγει στη συνέχεια τα σχέδια εκείνα που μπορούν να χρηματοδοτηθούν σύμφωνα με ένα καθαρά εδαφικό κριτήριο ισορροπίας ανάμεσα στα κράτη μέλη;

3. Δε νομίζει η Επιτροπή πως το γεγονός ότι τα δυνάμενα να χρηματοδοτηθούν σχέδια ορίζονται για κάποιο κράτος μέλος βλάπτει τα μόνιμα ευρωπαϊκά δίκτυα;

4. Με ποιό τρόπο λαμβάνεται υπόψη η ευρωπαϊκή ή υπερεθνική διάσταση αυτών των δικτύων κατά τη λήψη των αποφάσεων ως προς την πιθανή κοινοτική συγχρηματοδότηση των σχεδίων τους, έτσι ώστε να αποφεύγεται να εξαρτώνται τα σχέδια αυτά μόνο από την ποσόστωση που αναγνωρίζεται στο κράτος στο οποίο έχουν την έδρα τους ή την εκπροσώπησή τους (κανονικά στις Βρυξέλλες);

5. Για πότε προβλέπεται η έγκριση του καθεστώτος της ευρωπαϊκής ένωσης και πώς θα επηρεάσει την επίλυση των προβλημάτων αυτών;

Απάντηση του κ. Παπουτσή εξ ονόματος της Επιτροπής (11 Δεκεμβρίου 1997)

Οι πανευρωπαϊκές δομές μπορούν, στο πλαίσιο της περιφερειακής πολιτικής και της συνοχής, να χρηματοδοτούνται άμεσα από τα διαρθρωτικά ταμεία εάν έχουν αναλάβει τη διαχείριση ενός σχεδίου στο πλαίσιο ενός διεθνικού προγράμματος ή μιας διεθνικής δράσης. Πάντως, η Επιτροπή δεν είναι αρμόδια να αποφασίσει για τον οργανισμό διαχείρισης, αλλά οι εθνικές, περιφερειακές και τοπικές αρχές που προτείνουν το πρόγραμμα.

Η Επιτροπή χρηματοδοτεί τις διεθνικές και διευρωπαϊκές δράσεις με βάση επιχειρησιακά προγράμματα, κυρίως στο πλαίσιο της κοινοτικής πρωτοβουλίας Interreg, καθώς και διεθνικά σχέδια στο πλαίσιο καινοτόμων και πρότυπων δοκιμαστικών σχεδίων. Η Επιτροπή χορηγεί κοινοτική επιδότηση στο σχετικό πρόγραμμα ή σχέδιο και καταβάλλει την επιδότηση στον οργανισμό που είναι υπεύθυνος για τη διαχείριση. Ο εν λόγω οργανισμός μπορεί να λάβει τη μορφή μιας πανευρωπαϊκής οργάνωσης ή ενός οργανισμού κοινού σε διάφορα κράτη μέλη. Ωστόσο, στα περισσότερα προγράμματα της πρωτοβουλίας Ιnterreg, η διαχείριση κατανέμεται σε διάφορους οργανισμούς, ο καθένας από τους οποίους εκπροσωπεί ένα κράτος μέλος που συμμετέχει στο πρόγραμμα. Για το λόγο αυτό, η Επιτροπή κατανέμει το ποσό της κοινοτικής ενίσχυσης ανά κράτος μέλος. Στην περίπτωση δοκιμαστικών σχεδίων των οποίων τη διαχείριση την έχει αναλάβει ένας οργανισμός κοινός για όλα τα κράτη μέλη που συμμετέχουν στο πρόγραμμα, η κοινοτική ενίσχυση καταβάλλεται εξ ολοκλήρου σ'αυτόν τον οργανισμό.

Η Επιτροπή έχει προτείνει, στο πλαίσιο της επόμενης περιόδου προγραμματισμού των διαρθρωτικών ταμείων 2000-2006, τη δημιουργία μιας κοινοτικής πρωτοβουλίας που προορίζεται για τη διασυνοριακή, διεθνική και διαπεριφερειακή συνεργασία στον τομέα της χωροταξίας, στην οποία θα διαδραματίζουν καθοριστικό ρόλο οι πανευρωπαϊκοί οργανισμοί όσον αφορά το σχεδιασμό και την εκτέλεση των προγραμμάτων. Η Επιτροπή θα ενθαρρύνει την ανάθεση της διαχείρισης σε οργανισμούς κοινούς για όλα τα κράτη μέλη ή τις περιφέρειες που συμμετέχουν σε ένα πρόγραμμα, οι οποίοι σε ορισμένες περιπτώσεις μπορούν να είναι οι υπάρχουσες πανευρωπαϊκές ενώσεις.

Εξάλλου, στο πλαίσιο των κοινοτικών πρωτοβουλιών Emploi και Adapt, η Επιτροπή έχει παγιώσει όρους επιλογής που δίνουν το προβάδισμα και υποστηρίζουν τις διεθνικές συμπράξεις, ακόμη και στην περίπτωση που η τελική ευθύνη της επιλογής και της χρηματοδότησης του σχεδίου βαρύνει τα κράτη μέλη (δεν προβλέπεται, δηλαδή, συγχρηματοδότηση σε κοινοτικό επίπεδο). Οι σημαντικές δομές στήριξης που έχουν δημιουργηθεί σε εθνικό και κοινοτικό επίπεδο διαδραματίζουν ενεργό ρόλο για τη στήριξη τόσο της δημιουργίας διεθνικών συμπράξεων όσο και της εφαρμογής ενός διεθνικού δικτύου των συμπράξεων αυτών. Οι οργανισμοί της κοινωνικής οικονομίας αναγνωρίζονται ως ομάδα στόχος στο πλαίσιο αυτών των πρωτοβουλιών, ιδιαίτερα της πρωτοβουλίας για την απασχόληση.

Όσον αφορά τις πρωτοβουλίες αυτές, το νομικό καθεστώς των διεθνικών συμπράξεων είναι σημαντικό μόνο στο βαθμό που θα μπορούσε να επηρεάσει τη φερεγγυότητα των συμπράξεων και την ικανότητά τους να επιτυγχάνουν τους στόχους των χρηματοδοτούμενων σχεδίων. Ωστόσο, η ενθάρρυνση της ευρωπαϊκής συνεργασίας που θα επιτευχθεί με το νέο καταστατικό, θα αποτελέσει, χωρίς αμφιβολία, σημαντικό στήριγμα των θεμελιωδών ευρωπαϊκών στόχων που αποτελούν τη βάση αυτών των πρωτοβουλιών.

Η Επιτροπή ενέκρινε πρόσφατα τη δημιουργία ενός μηχανισμού στήριξης των διεθνικών κοινών επιχειρήσεων για τις μικρές και μεσαίες επιχειρήσεις (ΜΜΕ) στην Κοινότητα (πρόγραμμα JEV).

Γενικότερα, στις 9 Οκτωβρίου 1976 η Επιτροπή ενέκρινε ανακοίνωση για την προώθηση της συμμετοχής ευρωπαϊκών ομίλων οικονομικού σκοπού στις δημόσιες συμβάσεις και σε προγράμματα που χρηματοδοτούνται από κρατικούς πόρους ((ΕΕ C 285 της 20.9.1997 )). Ο ευρωπαϊκός όμιλος οικονομικού σκοπού (ΕΟΟΣ) αποτελεί προς το παρόν το μοναδικό μέσο διασυνοριακής συνεργασίας που συνδέεται άμεσα με την κοινοτική έννομη τάξη και επιτρέπει σε πολυάριθμους οικονομικούς παράγοντες που προέρχονται από το συνεταιριστικό τομέα να συμμετέχουν στην εκτέλεση σχεδίων ή προγραμμάτων με ευρωπαϊκή στόχευση.

Πιο συγκεκριμένα, όσον αφορά την κοινωνική οικονομία, το 1992 η Επιτροπή παρουσίασε πρόταση κανονισμού για το καταστατικό του ευρωπαϊκού συνεταιρισμού ((ΕΕ C 99 της 21.4.1993 )) όπως τροποποιήθηκε το 1993 ((ΕΕ C 236 της 31.8.1993 )) ύστερα από γνωμοδότηση του Κοινοβουλίου ((ΕΕ C 42 της 15.2.1993 )). Η Επιτροπή πιστεύει ότι θα εγκριθεί το εν λόγω σχέδιο κανονισμού σε μια επόμενη προεδρία. Αμέσως μετά την έγκρισή του από το Συμβούλιο, το καταστατικό του ευρωπαϊκού συνεταιρισμού θα αποτελέσει συμπληρωματικό νομικό μέσο για την ενθάρρυνση της δημιουργίας αυτών των πανευρωπαϊκών δομών.